Շանթ ՀԸ

Շանթ, հայկական հեռուստաընկերություն։ Հիմնադրվել է Արթուր Եզեկյանի կողմից 1994 թվականին Գյումրիում։ 1995 թվականից հիմնադիր կազմին է միացել նաև Արմեն Մինասը։ Ներկայումս Հայաստանում գործող ոչ պետական հեռուստաընկերություն է, որը հասանելի է նաև այլ երկրներում արբանյակային հեռարձակմամբ։ 
«Շանթ» հեռուստաալիքը սկսեց արբանյակային հեռարձակում 2008 թվականի դեկտեմբերին։ Այն իր հեռուստադիտողին է առաջարկում բազմաֆորմատ հաղորդումներ՝ լրատվական, ճանաչողական, սպորտային, հումորային, երաժշտական նախագծեր, ժամանցային և քաղաքական բնույթի թոք-շոուներ։ Հեռուստաընկերությունը ներկայացնում է սեփական արտադրության հեռուստասերիալներ։
Ներկայացրել է նաև արտասահմանյան մի շարք հայտնի հեռուստանախագծերի հայկական տարբերակներ, ինչպիսիք են՝ «Ժողովրդական երգիչ», «Ով է ուզում դառնալ միլիոնատեր», «Տասի ուժը», «Թաքնված տաղանդը», «Իքս ֆակտորը», և այլն։
Եթերային հեռարձակման ծածկույթը տարածվում է Հայաստանի բոլոր մարզերում և Արցախում։


== Պատմություն ==
Հեռարձակումն սկսվել է 1994 թվականի հունիսի 21-ին՝ որպես լրատվական ծառայություն և սկզբում հասանելի է եղել միայն Շիրակի մարզում։ Ամբողջ վեց ժամանոց ամենօրյա ծրագրային ցանցով սկսեց հեռարձակվել 1995 թվականի մայիսից։

1995 թվական- Հիմնադրվեց «Շանթ» սեփական շաբաթաթերթը։
1995-1996 թվականներ - Եթերը ժամանակավորապես կոդավորվեց էներգետիկ ճգնաժամի պայմաններում։
1997 թվական - Սկսվեց երգիծական սքեթչների ժողովածուների արտադրությունը, որոնք տարածում գտան աշխարհով մեկ սփռված հայության շրջանում։
1998 թվական- Հիմնադրվեց սեփական ռադիոկայանը՝ «Ռադիո Շանթ»-ը։
2001 թվականի մարտից, ընդլայնելով գործունեությունը, սկսեց կանոնավոր հեռարձակումը Երևանում և մյուս մարզերում։
2003 թվականից սկսեց հեռարձակել «Ով է ուզում դառնալ միլիոնատեր» հեռուստաշոուն (մինչ այդ հեռուստախաղը հեռարձակվում էր Առաջին Ալիքով)։
2005 թվականից սկսեց հայկական առաջին հեռուստասերիալի արտադրությունը, որով ըստ էության, դարձավ Հայաստանում սերիալների արտադրության հիմնադիր։
2007 թվականին «Շանթ»-ի ծրագրերը սկսեցին հեռարձակվելով ԱՄՆ-ում։ Համագործակցելով Լոս Անջլեսի «ARTN» հեռուստաընկերության հետ՝ արբանյակային հեռարձակմամբ «Շանթ»-ի ծրագրերը տարածվեցին ողջ Հյուսիսային Ամերիկայով մեկ։
2008 թվական - սկսեց արբանյակային հեռարձակում, որն ընդգրկում է գրեթե ողջ Եվրասիա մայրցամաքը, բացառությամբ Հեռավոր Արևելքը։Ներկայումս հեռուստատեսությունը հասանելի է Հայաստանի տարածքի զգալի մասում, ինչպես նաև Արցախում։ Նաև հեռարձակվում է համացանցում։ Հայաստանի ամենադիտվող հեռուստաալիքներից է։
«Շանթ Պրեմիում»` նոր HD հեռուստաալիք
«Շանթ» հեռուստաընկերությանը ներկայացրեց նոր՝ «Շանթ Պրեմիում» հեռուստաալիքը, որը հեռարձակվեց  2016թ-ի դեկտեմբերից։
Այժմ գործում է նաև Շանթ Պրեմիում HD ալիքների փաթեթը՝

Շանթ Մյուզիք (Shant Music): Երաժշտական ալիք, որտեղ հեռարձկվում է երաժշտություն Arena Life, Հայ Սուպերսթար, Իքս-Ֆակտոր և Շանթ հեռուստաընկերության այլ երաժշտական ծրագրերի կողմից։
Շանթ Սերիալ (Shant Serial): Շանթ հեռուստաալիքը, որտեղ ցուցադրվում են Շանթ հեռուստաընկերության կողմից նկարահանված բոլոր սերիալները
Շանթ Նյուս (Shant News): Լրատվական կայք, որտեղ տեղադրված են 24/7 նորություններ Հայաստանի և ամբողջ աշխարհի մասին։
Շանթ Պրեմիում ԱՄՆ (Shant Premium USA): Շանթ Պրեմիում հեռուստաալիք, որը նախատեսված է Ամերիկյան հեռուստադիտողների համար։


== Եթերացանկ ==


== Տես նաև ==
Շանթ ռադիո
ԱրՏՆ ՀԸ


== Արտաքին հղումներ, Ծանոթագրություններ ==
Պաշտոնական կայք